Ir-rapport finali tal-Kummissjoni Ewropea rigward l-inkjesta settorjali dwar il-kummerċ elettroniku jidentifika prattiki tan-negozju li jistgħu jirrestrinġu l-kompetizzjoni. Dan jippermetti li s-swieq tal-kummerċ elettroniku jitqiegħdu fil-mira tal-infurzar tar-regoli tal-antitrust tal-UE min-naħa tal-Kummissjoni u diġà wassal biex kumpaniji jirrevedu l-prattiki tagħhom. Il-Kummissarju Margrethe Vestager inkarigata mill-politika tal-kompetizzjoni, stqarret: “Ċerti prattiki minn kumpaniji fis-swieq tal-kummerċ elettroniku jistgħu jirrestrinġu l-kompetizzjoni billi jillimitaw bla ġustifikazzjoni l-mod kif il-prodotti jiġu distribwiti fl-UE kollha. Dan huwa kkonfermat mir-rapport tagħna. Dawn ir-restrizzjonijiet jistgħu jillimitaw l-għażla tal-konsumatur u ma jħallux li jkun hemm prezzijiet aktar baxxi online. Fl-istess waqt, jirriżultalna li qed tinħass il-ħtieġa li jinstab bilanċ bejn il-ħtiġijiet tal-bejjiegħa online u dawk tradizzjonali. Dan biex fl-aħħar mill-aħħar jibbenefikaw il-konsumaturi. Is-sejbiet tagħna jgħinuna biex fil-mira tal-infurzar tar-regoli tal-kompetizzjoni tal-UE jkun hemm is-swieq tal-kummerċ elettroniku”. Wieħed mill-għanijiet ewlenin tal-istrateġija tas-Suq Uniku Diġitali huwa li tiżgura aċċess aħjar għall-konsumaturi u għan-negozji għal oġġetti u servizzi. L-inkjesta settorjali dwar il-kummerċ elettroniku tikkumplimenta l-proposti leġiżlattivi tal-Kummissjoni f'dan ir-rigward. L-objettiv tal-inkjesta settorjali kien li tippermetti lill-Kummissjoni tidentifika tħassib eventwali dwar il-kompetizzjoni fis-swieq Ewropej tal-kummerċ elettroniku. Ir-rapport ippubblikat illum jippreżenta s-sejbiet definittivi tal-Kummissjoni, filwaqt li jqis il-kummenti li ġew riċevuti dwar ir-rapport preliminari ta' Settembru 2016ufil-biċċa l-kbira jikkonferma l-konklużjonijiet tar-rapport preliminari. L-għarfien miksub mill-inkjesta settorjali se jippermetti li s-swieq tal-kummerċ elettroniku jitqiegħdu fil-mira tal-infurzar tar-regoli tal-antitrust tal-UE min-naħa tal-Kummissjoni, u dan se jinkludi l-ftuħ ta' investigazzjonijiet ulterjuri dwar l-antitrust. Fi Frar 2017, il-Kummissjoni diġà fetħet tliet investigazzjonijiet separati dwar il-prattiki tal-ipprezzar tal-prodotti elettroniċi għall-konsumatur, tal-akkomodazzjonijiet għall-btajjel u tad-distribuzzjoni tal-logħob tal-kompjuter li jistgħu jillimitaw il-kompetizzjoni. Barra minn hekk, l-inkjesta settorjali wasslet biex il-kumpaniji, minn jeddhom, jirrevedu l-prattiki kummerċjali tagħhom. Dan jista' jgħin lill-konsumaturi biex jakkwistaw prodotti b'mod transfruntier b'aktar faċilità u biex jibbenefikaw minn prezzijiet aktar baxxi u għażla aktar vasta ta' bejjiegħa. Il-Kummissjoni hija konsapevoli u tilqa' b'sodisfazzjon il-fatt li kumpaniji fl-industrija tal-ħwejjeġ — Mango (proprjetà ta' Punto Fa), Oysho u Pull & Bear (li t-tnejn huma proprjetà ta' Inditex), u Dorothy Perkins u Topman (li t-tnejn huma proprjetà ta' Arcadia) — iżda wkoll setturi oħra tal-bejgħ bl-imnut (il-produttur tal-magni tal-kafè De Longhi u l-manifattur tat-tagħmir tal-fotografija Manfrotto) irrevedew il-prattiki tagħhom. L-interpretazzjoni konsistenti tar-regoli tal-kompetizzjoni tal-UE dwar il-prattiki relatati mal-kummerċ elettroniku hija essenzjali għan-negozji meta jiġu biex jistabbilixxu l-istrateġiji ta' distribuzzjoni tagħhom fl-UE. Sabiex dan ikun jista' jinkiseb, il-Kummissjoni, abbażi tas-sejbiet tal-inkjesta settorjali, se testendi d-djalogu tagħha mal-awtoritajiet nazzjonali responsabbli mill-kompetizzjoni fi ħdan in-Netwerk Ewropew għall-Kompetizzjoni dwar l-infurzar relatat mal-kummerċ elettroniku. Aktar infurzar min-naħa tal-Kummissjoni se jipprovdi wkoll gwida lill-partijiet interessati dwar prattiki speċifiċi relatati mal-kummerċ elettroniku. Is-Sejbiet Ewlenin Il-prodotti għall-konsumatur Ir-rapport jikkonferma li ż-żieda fil-kummerċ elettroniku matul l-aħħar deċennju u, b'mod partikolari, il-kompetizzjoni tal-prezzijiet u t-trasparenza tal-prezzijiet online, kellhom impatt sinifikanti fuq l-istrateġiji ta' distribuzzjoni tal-kumpaniji u fuq il-komportament tal-konsumaturi. Ir-riżultati finali tal-inkjesta settorjali jenfasizzaw ix-xejriet tas-suq li ġejjin: Uħud minn dawn il-prattiċi jistgħu jkunu ġġustifikati, pereżempju sabiex tittejjeb il-kwalità tad-distribuzzjoni tal-prodotti. Madankollu, prattiċi oħra jaf, b'mod mhux ġustifikat, ma jħallux lill-konsumaturi jibbenifikaw minn għażla akbar ta' prodotti u minn prezzijiet aktar baxxi fil-kummerċ elettroniku u b'hekk azzjoni min-naħa tal-Kummissjoni tkun iġġustifikata sabiex tkun żgurata l-konformità mar-regoli tal-kompetizzjoni tal-UE. Il-kontenut diġitali Ir-riżultati tal-inkjesta settorjali jikkonfermaw li għall-fornituri ta' kontenut diġitali huwa essenzjali li l-liċenzji mingħand id-detenturi tad-drittijiet tal-awtur fuq il-kontenut ikunu disponibbli. Dan huwa wkoll fattur ewlieni li jiddetermina l-livell ta' kompetizzjoni fis-suq. Ir-rapport jindika ċerti prattiċi ta' għoti tal-liċenzji li jagħmluha aktar diffiċli biex mudelli ta' negozju online u servizzi ġodda joħorġu fil-beraħ. Madankollu, kwalunkwe valutazzjoni ta' prattiċi tal-għoti tal-liċenzji bħal dawn skont ir-regoli tal-kompetizzjoni tal-UE trid tqis il-karatteristiċi l-industrija tal-kontenut. Waħda mis-sejbiet ewlenin tal-inkjesta settorjali hija li daqs kważi 60% tal-fornituri ta' kontenut diġitali li pparteċipaw fl-inkjesta laħqu ftehim b'mod kuntrattwali biex flimkien mad-detenturi tad-drittijiet joħolqu mblukkar ġeografiku. Il-fornituri tal-kontenut jistgħu jwettqu mblukkar ġeografiku għal raġunijiet iġġustifikati b'mod oġġettiv, bħal raġunijiet ta' trattament ta' kwistjonijiet marbuta mal-VAT jew ċerti dispożizzjonijiet legali ta' interess pubbliku. Il-Kummissjoni diġà pproponiet leġiżlazzjoni sabiex tiżgura li l-konsumaturi li jkunu qegħdin ifittxu li jixtru prodotti u servizzi f'pajjiż ieħor tal-UE, kemm jekk minn fuq l-internet kif ukoll jekk fiżikament, ma jsofru l-ebda diskriminazzjoni fir-rigward tal-aċċess għall-kundizzjonijiet tal-prezzijiet, tal-bejgħ jew tal-pagament, sakemm dan ma jkunx iġġustifikat b'mod oġġettiv għal raġuni speċifika. Il-Kummissjoni ressqet ukoll proposti dwar l-immodernizzar tar-regoli tal-UE dwar id-drittijiet tal-awtur biex, b'mod partikolari, iżżid l-aċċess transfruntier għall-kontenut awdjoviżiv online, filwaqt li jitqies ir-rwol importanti li għandu l-isfruttament territorjali tal-kontenut awdjoviżiv għall-mudell ta' finanzjament tas-settur awdjoviżiv Ewropew. Iż-żewġ proposti, bħalissa, qegħdin jiġu nnegozjati mal-Parlament Ewropew u mal-Kunsill. Kwalunkwe miżura ta' infurzar tal-kompetizzjoni marbuta mal-imblukkar ġeografiku trid tkun ibbażata fuq valutazzjoni speċifika għal kull każ, li tkun tinkludi wkoll analiżi tal-ġustifikazzjonijiet potenzjali għar-restrizzjonijiet li jkunu ġew identifikati. Sfond: Il-Kummissjoni nediet l-inkjesta settorjali dwar il-kummerċ elettroniku f'Mejju 2015 fil-kuntest tal-istrateġija tagħha għal Suq Uniku Diġitali. Matul l-inkjesta, il-Kummissjoni ġabret evidenza mingħand kważi 1 900 kumpanija li joperaw fil-kummerċ elettroniku ta' oġġetti tal-konsum u ta' kontenut diġitali u analizzat madwar 8 000 kuntratt ta' distribuzzjoni u ta' liċenzja. Ir-rapport komplut jinsab hawnhekk. MEMO/17/1262. F'Marzu 2016, il-Kummissjoni ppubblikat is-sejbiet inizjali dwar l-imblukkar ġeografiku f'dokument ta' analiżi u f'Settembru 2016 ippubblikat ir-Rapport Preliminari li jistabbilixxi s-sejbiet inizjali tagħha. Għal ak